Frykter giftige alger i badevannet
* Blågrønnalger er egentlig en gruppe bakterier som heter cyanobakterier. * Cyanobakterier finnes naturlig i jord, luft og vann, men under visse forhold kan det bli en synlig oppblomstring av disse bakteriene i elver og innsjøer, av og til også i havet * Oppblomstring forekommer oftest i næringsrike innsjøer, og skjer helst i perioden juni - oktober. * Cyanobakterier kan produsere toksiner (giftstoffer) og lukt- og smaksstoffer. * Toksinene er i visse konsentrasjoner giftige både for mennesker og dyr, og de mest kjente er hepatotoksiner (ødelegger leveren) og nevrotoksiner (blokkerer nerveimpulser). * Vann med høy konsentrasjon toksinproduksjon av cyanobakterier kan være skadelig ved svelging av vann og kontakt med ømfindtlige områder som ører, øyne, munn og svelg. Kilde: Folkehelseinstituttet - Vi har fått flest tips om at algen er observert i Lyseren i Spydeberg kommune, sier leder ved Enhet for Samfunnsmedisin ved Helsehuset Heidi Novák. Helsehuset Indre Østfold medisinske kompetansesenter IKS har i sommer fått en rekke henvendelser på observasjoner som er gjort av den giftige algen. Det var avisen Smaalene som først meldte om nyheten.Juli har vært en av de heteste månedene på lang tid, og varmerekordene ryker over hele landet. Det har gitt gode badeforhold for oss, óg våre grønne venner i vannet. - Det er klart varmen spiller inn. Det er nok større fare for oppblomstring i år enn tidligere, sier leder ved Enhet for Samfunnsmedisin ved Helsehuset Heidi Novák. Helsehuset har ansvaret for badevannsprøver i syv kommuner, og har allerede hengt opp advarselsplakater på flere kommunale badeplasser. På grunn av alle henvendelsene om den giftige algen er det mulig at helsehuset fremskynder badevannsprøvene. - Vi vurderer fortløpende, og ser litt hvor mange tips vi får inn. Men det klart det er gode vekstvilkår nå, sier Novák.Også hos söta bror har blågrønnalgene skapt stor hodebry. Årets algeoppblomstring har nådd Stockholms ytre skjærgård, og det er allerede slått alge-alarm langs hele Østersjø-kysten, melder Aftonbladet. Hele Gotland, som er Sveriges største øy, er helt omringet av den giftige algen.Selv om temperaturene vil synke fra og med søndag, er det lite som tyder på at du må pakke vekk badebuksene med det første. Da er det viktig å være klar over farene som kan true i vannet.Symptomer på at man kan ha blitt eksponert for cyanobakterier og deres toksiner er: * Hudirritasjon, blemmer, sår hals * Oppkast, diaré, sterke magesmerter * Feber, astma, svimmelhet, muskelkramper Kilde: Folkehelseinstituttet - I større konsentrasjoner kan cyanobakteriene være farlige. De kan skade indre organer som leveren. Jeg kjenner ikke tilfeller i Norge hvor mennesker er blitt alvorlig skadet, men jeg har hørt om hunder som har dødd, sier smitteoverlege i Oslo Tore Steen. Steen tror ikke blågrønnalgene utgjør noen trussel for norske badevannsplasser i Oslo-området. - Jo finere sommer, jo bedre er badevannet i Oslo. Blågrønnalger har, så vidt meg bekjent, ikke vært noe stort problem for badeplasser her. Vi har ikke den typen grunne innsjøer som du finner i Østfold-området, sier Steen. På Folkehelseinstituttets hjemmesider anmoder de alle som har oppholdt seg i vann med høyt innhold av cyanobakterier til å skifte badetøy snarest. Små barn og voksne med sart hud kan særlig utvikle utslett og andre hudirritasjoner. - Faren for oss mennesker er først og fremst knyttet til inntak av vann med blågrønnalger gjennom munn og nese. Dette kan skape irritasjon i munn og svelg, og gir mulighet for oppkast og diaré, sier Steen.
Dette er blågrønnalgene som kan skade deg og hunden din.